《金缕曲 次集中吊银屏井韵》
清代·夏倩雯

声寂琼箫后。悟姻缘、沤珠槿艳，文鸾双耦。姓氏凌波仙子妙，花貌絮才兼有。

叹却扇、新词才就。缘浅三年春梦短，是兰香、谪下红尘走。

看遗挂，黯回首。

玉台妙咏温家妇，斗尖叉、一般清绝，绮思各剖。怨别东风才几日，输了天长地久。

检奁箧粉花红绣。尺八箫儿休按曲，怕吟魂、前调都翻旧。

营斋奠，一杯酒。